SKOLEMILJØPLAN

ETNEDAL SKULE

2019

**Forord**  
Alle elever har rett til et trygt og godt skolemiljø som fremmer helse, trivsel og læring.   
Skolen skal støtte og bidra til elevenes sosiale læring og utvikling i et inkluderende læringsmiljø. Etnedal skule har nulltoleranse for mobbing.  
  
Arbeidet ved Etnedal skule bygger på skolens grunnverdier

* **Respekt**
* **Ansvar**
* **Omsorg**

Plan for skolemiljø beskriver arbeidet med å oppfylle retten til et trygt og godt skolemiljø samt håndtering av krenkelser og mobbing.   
  
Arbeidet bygger på tre forutsetninger

* Skolen arbeider systematisk for å fremme et godt skolemiljø
* Alle voksne på skolen plikter å følge med, undersøke, gripe inn, varsle og sette inn tiltak ved mistanke eller kjennskap til krenkelser
* Godt samarbeid mellom skole og hjem

Skolemiljøplanen evalueres senest juni 2024, eller ved vesentlige lovendringer.   
Rektor har ansvar for gjennomføring og evaluering. **Lovgrunnlaget**

**FNs barnekonvensjon** gir barn grunnleggende menneskerettigheter.   
Barnekonvensjonen har fire sentrale prinsipp som skal være førende:

* Barns rett til vern mor diskriminering - Artikkel 2
* Barnets beste skal være et grunnleggende hensyn - Artikkel 3
* Retten til liv og plikten til å sikre utvikling - Artikkel 6
* Barns rett til å bli hørt - Artikkel 12

**Formålsparagrafen** i opplæringsloven angir verdigrunnlaget for skolen. Elevene skal blant annet utvikle «kunnskap, dugleik og holdningar for å kunne meistre liva sine og for å kunne delta i arbeid og fellesskap i samfunnet.  
  
**Opplæringslovens kapittel 9A** gir alle elever rett til et trygt og godt skolemiljø som fremmer helse, trivsel og læring. Dette omfatter det som skjer på skolens område i skoletiden, på skoleveien, på turer og arrangementer i skolens regi i og utenfor skoletiden. I tillegg gjelder det krenkelser og mobbing som skjer utenfor skoletiden som påvirker elevens skolehverdag.

**Ordensreglementet** for Etnedal skulebeskriver forventet atferd av elevene   
og sanksjoner ved brudd på disse forventningene.  **Definisjoner  
  
Krenkelser**Er ord eller handlinger som eleven opplever som krenkende for sin verdighet og integritet, eller som gjør at de føler seg ekskludert fra et fellesskap.   
Krenkelser er altså ord eller handlinger som gjør at eleven blir lei seg og ikke har det bra. Krenkelser kan ha ulike former, alt fra enkeltstående ytringer eller handlinger til gjentatte episoder. Dette kan være plaging, kommentarer, knuffing, baksnakking, ryktespredning, utfrysning eller andre handlinger som fører til at eleven opplever utrygghet, ubehag og ekskludering. Både barn, unge og voksne kan krenke.   
  
**Digitale krenkelser**   
Kan være like belastende som å bli utsatt for krenkelser ansikt til ansikt.   
Mange digitale krenkelser kan være straffbare handlinger. Straffeloven og åndsverksloven er også gjeldende for digitale handlinger og i digitale rom. I tillegg til å sette inn sanksjoner ovenfor elever etter ordensreglementet, kan det være behov for å politianmelde digital mobbing.   
  
**Mobbing**   
Krenkelser blir mobbing når atferden er gjentatt negativ og kommer fra en eller flere mot en elev som har vanskelig for å forsvare seg. Gjentatt erting som er sårende og ubehagelig er også mobbing. Mobbing skiller seg fra en konflikt og krever andre tiltak enn tradisjonell mekling ved at mobbing er et alvorlig overgrep mellom to asymmetriske parter. Mobbing skal stoppes umiddelbart.  
  
**Vold** innebærer at noen bruker makt for å skade andre.   
  
**Rasisme** innebærer at noen blir forskjellsbehandlet eller plaget, for eksempel fordi de har annen hudfarge eller språk.   
  
**Identitetsbaserte krenkelser/diskriminering** innebærer at en elev forskjellsbehandlet eller trakassert, for eksempel på grunn av kjønn, legning, funksjonsevne, tro eller opprinnelse.  
**Systematisk skolemiljøarbeid**Arbeidet for å sikre elevenes rett til et godt skolemiljø foregår kontinuerlig, systematisk og helhetlig. Kontinuerlig betyr at det foregår hele skoleåret, ikke bare ved oppstart. Systematisk vil si at arbeidet er aktivt, gjennomtenk og planmessig og helhetlig ved at alle voksne på skolen deltar.   
Arbeidet er tredelt og sammenhengende:

Uavhengig av definisjonene ovenfor er det elevens subjektive opplevelse av skolemiljøet som   
alltid skal ligge til grunn for skolens arbeid.   
Alle elever og foreldre skal oppleve å bli møtt   
med **respekt,** at vi tar **ansvar** og viser **omsorg.**

**1. Fremme trygt og godt skolemiljø**  
Felles systematisk arbeid som fremmer godt skolemiljø – for å sikre dette skal det utarbeides årshjul som viser tidspunkt, aktivitet og ansvar for gjennomføring.

* Lederteam utarbeider årshjul for det felles skolemiljøarbeidet.   
  Elevrådet skal involveres i arbeidet.
* Trinnteam utarbeider årshjul for teamet sitt skolemiljøarbeid.   
  Elevene på teamet skal involveres i arbeidet.
* SFO – leder utarbeider årshjul for SFO sitt skolemiljøarbeid.   
  Elevene på SFO skal involveres i arbeidet.

Frist for utarbeidelse av alle årshjul er til høstferien.   
Frist for evaluering av årshjulet er til sommerferien.   
Alle årshjul lagres på skolens læringsplattform.

**Fem viktige faktorer i skolemiljøarbeidet**

* Klasseledelse
* Lærer – elev – relasjon
* Sosial kompetanse
* Psykisk helse
* Hjem - skolesamarbeid

Skolens utviklingsarbeid SER (skolemiljø/elevsyn/relasjon) går i dybden på disse fem faktorene etter egen plan og har som mål å øke skolens kollektive kompetanse i profesjonelle læringsfelleskap.

**LINK – Livsmestring I Norske Klasserom**

Fra og med skolestart august 2019 vil skolen i samarbeid med skolehelsetjenesten innføre undervisningsopplegget LINK – Livsmestring I Norske Klasserom  
på alle klasstrinn. LINK er utarbeidet av RVTS Sør, kompetansehevings- og formidlingssenter innen psykologiske traumer. LINK handler om forebyggende psykisk helsearbeid, om folkehelse og livsmestring.   
  
Målene med LINK

* Å bidra til å styrke den enkeltes selvbilde
* Å bidra til opplevelse av tilhørighet
* Å gi trening i konstruktive mestringsstrategier

Hovedemner i LINK

* Følelsesskole
* Jeg og de andre
* På godt og vondt

**2. Forebygging/avdekking av mobbing og krenkelse**Arbeid rettet mot å minske risiko for at mobbing og andre krenkelser skjer.

|  |  |  |
| --- | --- | --- |
| **Tiltak** | **Når** | **Ansvar** |
| Inspeksjonsplan og inspeksjonsinstruks utarbeides av administrasjonen. | Daglig | Adm./alle ansatte |
| Tilsyn med garderobe før/etter kroppsøving. | Daglig | Faglærer kroppsøving |
| Elevmiljø tema på personalmøter SFO. | Høst og vår | SFO - leder |
| Klasseråd minimum to ganger halvårlig med tema klassemiljø. Eksempel på tema:   * Hva er et godt klassemiljø * Hvordan kan den enkelte bidra positivt * Hvilke positive klasseregler vil vi ha * Hva er mobbing/krenkelser * Nettvett * Hva gjør du hvis du oppdager plaging | Høst og vår | Kontaktlærer |
| Alle klasser utarbeider klasseregler innen høstferien. Maks fem regler. Disse skal være positivt utformet og utarbeides i samarbeid med elevene. Reglene gjerlder for ansatte og elever.  Evalueres i klasseråd. | Høst og vår | Kontaktlærer/alle ansatte |
| Læringsmiljøundersøkelsen Spekter gjennomføres 3.-10. trinn kl 6 uker etter oppstart av semesteret. Resultat følges opp i elevsamataler, foreldresamtaler, foreldremøter. Ledelsen har tilgang til alle klassers resultat. | Høst og vår | Kontaktlærer |
| Ved behov for ytterligere kartlegging etter gjennomgang av Spekter gjennomføres undersøkelsen Innblikk etter vurdering av rektor i samarbeid med kontaktlærer og miljøterapeut.  Innblikk avdekker og forebygger skjult mobbing. | Etter behov | Rektor/kontaktlærer |
| Elevsamtaler halvårlig, skolemiljø og trivsel tema. del av samtalen. | Høst og vår | Kontaktlærer |
| Elevundersøkelsen gjennomføres 7.-10 trinn. | Høst | Ledelsen/kontaktlærer |
| Klassegjennomgang på team, ledelsen deltar. | Desember | Ledelsen/kontaktlærer |
| Resultater av elevundersøkelsen følges opp i ledelsen, trinnteam og FAU. | April | Ledelsen/kontaktlærer |
| Skolemiljø tema minst to ganger årlig i elevråd. | Høst og vår | Elevrådskontakt |
| Klassemiljø er tema på alle foreldremøter. | Høst og vår | Kontaktlærer |

**3. Håndtering av mobbing og krenkelser**Rutiner for hvordan skolen avdekker, stopper og følger opp saker hvor elever opplever mobbing og andre krenkelser.

Dette arbeidet deles inn i 6 hovedpunkter:

1. Følge med
2. Gripe inn
3. Varsle
4. Undersøke
5. Sette inn tiltak
6. Dokumentere

**1. Følge med**  
Alle som arbeider ved skolen har ansvar for å følge med på skolemiljøet.   
Eksempel:

* Snakke med elevene
* Fange opp noe ved å snakke med andre elever
* Foreldre tar kontakt for melde fra om noe som har skjedd på skolen
* Elever forteller om mistrivsel hos seg selv eller andre
* Endringer i atferd hos elever, i klasse- eller skolemiljø
* Elever som trekker seg unna
* Elever som sier ifra om at noe er galt
* Sosiale endringer mellom elevene, hvem er sammen og ikke

**2. Gripe inn**  
Skolen har nulltoleranse mot mobbing, vold, diskriminering og trakassering,   
men også mot mindre alvorlige krenkelser.

Ansatte i skolen som overhører, observerer eller blir varslet om indirekte hendelser som f.eks. hatytringer, utestenging, isolering, baksnakking, ufin munnbruk og vold skal gripe inn og stanse dette så langt det er mulig å gjennomføre.   
Sanksjoner utføres i henhold til ordensreglementet.   
Hendelser som innebærer nødrett/nødverge er beskrevet i Etnedal skule sin «Handlingsplan for vold og trusler i skolen».  
Hva som er en krenkelse skal tolkes vidt, men det er ikke slik at alle kritiske utsagn og uenigheter er krenkelser.

**3. Varsle**Alle som arbeider ved skolen skal varsle rektor hvis de oppdager eller mistenker at en elev ikke får oppfylt retten til et trygt og godt skolemiljø.   
Rektor har overordnet ansvar for at saken følges opp.   
Dersom rektor ikke er å få tak i skal inspektør varsles.   
Det skal være lav terskel for å varsle. Varsel kan være basert på:

* Observasjon av elevene
* Tilbakemeldinger i undersøkelser eller elevsamtaler
* Beskjeder fra foreldre eller medelever
* Aktivitet i sosiale medier
* Elev melder fra om mistrivsel

Alvorlige hendelser varsles straks. Mindre alvorlige hendelser kan vente til slutten av dagen eller uken. I alvorlige tilfeller skal rektor varsle skoleeier.   
  
Hva som regnes som alvorlig må vurderes av den ansatte som avdekker saken.  
Eksempel på alvorlig mobbing:

* Saker der krenkelsene er særlig voldelige
* Hvis flere elever er involvert i mobbing av en enkeltelev
* Situasjoner med krenkelser over tid uten at skolen har klart å løse saken
* Digital mobbing på tvers av skoler og grove trusler gjennom sosiale medier

Hvis en ansatt oppdager at en annen ansatt krenker elever skal vedkommende straks varsle rektor som igjen skal varsle skoleeier. Dersom det er en ansatt i skoleledelsen som krenker skal skoleeier varsles direkte.   
  
Skolehelsetjenesten er bundet av en strengere taushetsplikt enn skolens ansatte. Dersom en ansatt i skolehelsetjenesten kjenner til at en elev ikke har det bra på skolen, men elev og foresatte ikke samtykker til at skolen skal informeres er skolehelsetjenesten bundet av taushetsplikten.

**4. Undersøke**Hvis noen som arbeider ved skolenavdekker ellermistenker at en elev ikke har det bra skal de undersøke saken snarest mulig og senest innen 5 dager.  
Hvis elever selv sier ifra om at de ikke har det bra skal skolen alltid undersøke saken nærmere. Hvis der er en ansatt som krenker er det enda strengere krav til å undersøke saken umiddelbart.   
  
Plikten til å undersøke betyr at skolen skal undersøke elevens **opplevelse** skolemiljøet. Skolen skal ikke skaffe og vurdere bevis for eller mot at eleven blir krenket eller mobbet. Undersøkelsen skal ha som formål å få frem fakta om situasjonen og hva som påvirker elevens opplevelse av skolemiljøet.

Det kan være aktuelt å undersøke hendelser tilbake i tid eller forhold utenfor skolen dersom dette påvirker elevens skolehverdag.

Dersom det skjer hendelser mellom elever utenom skoletid som påvirker elevenes skolemiljø negativt plikter skolen å ta tak i problemet.

Skolen skal sørge for elevenes medvirkning når saken undersøkes.   
Eleven har rett til å bli hørt og barnets beste skal ligge til grunn for skolens arbeid.   
Eksempel på undersøkelser:

* Observere elever i friminutt
* Observere elever i læringssituasjon
* Kartleggingssamtaler med involverte
* Bruke ikke-anonyme undersøkelser
* Kartleggingsverktøy eller sosiogram

Skolen skal ivareta elevers personvern ved å ikke utlevere personlige opplysninger.

**5. Sette inn tiltak**Skolens plikter:

* Sette inn tiltak for elever som opplever at skolemiljøet ikke er godt
* Følge opp tiltak
* Evaluere virkning av tiltak
* Legge til/endre tiltak om nødvendig

Skolens tiltaksplikt strekker seg lenger enn til de tilfellene hvor eleven eller foreldrene sier ifra og ber om hjelp. Tiltaksplikten utløses også ved at skolen avdekker at eleven ikke har et godt skolemiljø. Dersom skolen er i tvil om eleven/foreldrene ønsker at det settes i verk tiltak skal skolen spørre direkte. Eleven og foreldrene er i en sårbar situasjon og skolen skal håndtere alle henvendelser på en profesjonell måte gjennom anerkjennende, åpen og likeverdig dialog. Skolen og hjemmet må bli enige om hvor ofte de skal ha kontakt.  
  
Det er en del av skolens faglige vurdering å finne frem til rett tiltak i den enkelte sak. Det er viktig å ivareta elevens rett til å bli hørt og barnets beste. Av og til kan eleven motsette seg et tiltak selv om skolen ser at det er til beste for eleven. Her kan hensynet til barnets beste veie tyngre enn elevens rett til å bli hørt.   
Tiltakene kan rettes mot:

* Den som blir krenket/mobbet
* Den/de som krenker/mobber
* Tilskuere
* Gruppe eller klassemiljøet
* Hele skolemiljøet

Tiltakene bør ikke utelukkende rette seg mot den som opplever mistrivsel, men også de/den som utøver handlingene. Eksempel på tiltak:

* Direkte inngripen ved mobbing
* Individuelle konfronterende samtaler med involverte og foreldrene

Det er ikke tillatt å bruke andre sanksjoner enn de som er fastsatt i skolens ordensreglement.

Mobbing kan medføre senskader og skolen skal vurdere om det er aktuelt med oppfølgingstiltak etter at krenkelsene har opphørt.   
Eksempel på oppfølgingstiltak:

* Etablere trygt miljø
* Støtte utvikling av god selvfølelse
* Gi hjelp til gode samspillsrelasjoner
* Hjelp til bearbeidelse av traumer, f. eks. ved skolehelsetjenesten, eller BUP.
* Følge og hjelpe de som har utøvd krenkelsene

**6. Dokumentere**Skolen må dokumentere skriftlig det som blir gjort for å sikre elevens skolemiljø.   
Alt som er relevant for saken dokumenteres og arkiveres i elevens mappe.  
Dokumentasjonen skal sikre:

* Elev/foreldre får bevis for at skolen tar saken alvorlig og forplikter seg
* Fylkesmannen raskt kan få oversikt over saken dersom den meldes dit
* At saken er tilstrekkelig belyst ved eventuelt tilsyn/erstatningssak/straffesak

Når skolen gjøres kjent med at en elev ikke har det trygt og godt på skolen skal det utarbeides en aktivitetsplan. Aktivitetsplanen skal inneholde:

* Hvilket problem som skal løses
* Hva skolen har planlagt av undersøkelser og tiltak
* Når tiltakene skal gjennomføres
* Hvem som er ansvarlig
* Når tiltakene skal evalueres
* Oppsummering av samtaler med elever, foresatte og ansatte
* Oppsummering av skolens vurdering av saken

du ser så mye i meg   
 som ikke finnes   
 hvis du ikke ser det

Trygve Skaug

**Kilder**Mobbing og mistrivsel – kva skal skolen gjøre?<https://www.udir.no/laring-og-trivsel/skolemiljo/aktivitetsplikt/>  
Opplæringsloven (1998) Lov om grunnskolen og den vidaregåande opplæringa av 17. juli 1998.   
<https://lovdata.no/dokument/NL/lov/1998-07-17-61?q=opplæringsloven>  
  
FN barnekonvensjon  
<https://www.fn.no/OmFN/Avtaler/Menneskerettigheter/Barnekonvensjonen>  
  
Utviklingsmål for Etnedal skule  
<https://www.etnedal.kommune.no/tjenester/barnehage-og-skule/etnedal-skule/skulemiljo-og-utvikling/>  
  
LINK – Livsmestring I Norske Klasserom  
<https://www.linktillivet.no/>

Forskrift om ordensreglement ved Etnedal skule.

*Vedlegg 1*

**Årshjul for felles skolemiljøarbeid ved Etnedal skule**

|  |  |  |
| --- | --- | --- |
| Aktivitet | Når | Ansvarlig |
| Gjennomgang av skolens plikter i Opplæringslovens kapittel 9A med kollegiet. | August | Ledelsen |
| Gjennomgå ordensreglementet med alle klasser. | August | Ledelsen |
| Informere alle elever om foresatte om retten til et godt skolemiljø, skolens ansvar og hvordan elever og foresatte kan varsle. | August | Ledelsen |
| Drøfte med FAU om det er aktuelt å gjennomføre foreldreundersøkelsen. | Høst | Ledelsen |
| Drøfte med kollegiet om det er aktuelt å gjennomføre lærerundersøkelsen. | Høst | Ledelsen |
| Elevsamtaler med elevene i ungdomsskolen | Høst | Ledelsen |
| Gjennomgå årshjul for trinnteam og SFO med teamleder og SFO-leder. | Før høstferien | Ledelsen |
| Ordensreglement  evalueres. | Juni | Lederteam |
| Årshjulet evalueres. | Juni | Lederteam |